62022TJ0793_RES
Cás T‑793/22
TU
v
Parlaimint na hEorpa
Breithiúnas (an Ceathrú Dlísheomra Méadaithe) an 11 Meán Fómhair 2024
(Státseirbhís – Cúntóirí parlaiminte creidiúnaithe – Foirceannadh fostaíochta – Conradh ar théarma seasta – Neamh-athnuachan – Stádas mar fhaisnéiseoir – Airteagal 22a go 22c de na Rialacháin Foirne – Bearta cosanta – Rúndacht – Damáiste neamhábhartha)
Imeachtaí cúirte – Fianaise a thíolacadh – Fianaise arna fáil go neamhdhleathach – Inghlacthacht – Coinníollacha – Fianaise atá cinntitheach ar mhaithe leis an ngrinnscrúdú breithiúnach a dhéanamh
(Rialacha Nós Imeachta na Cúirte Ginearálta, Airteagal 85)
(féach míreanna 64, 69)
Imeachtaí cúirte – Bearta eagrúcháin nós imeachta – Ceisteanna i scríbhinn arna gcur ag na páirtithe – Measúnú a dhéanamh aisti féin ag an gCúirt Ghinearálta ar na fíorais agus ar an bhfianaise
(Rialacha Nós Imeachta na Cúirte Ginearálta, Airteagal 88 agus 89(1))
(féach míreanna 73, 74)
Oifigigh – Cearta agus oibleagáidí – Gearán a dhéanamh faoi fhíorais lena bhféadfaí talamh slán a dhéanamh de ghníomhaíocht neamhdhleathach nó de shárú tromchúiseach a bheith ann – Iarmhairtí don lucht riaracháin – Oibleagáid um an oifigeach a thuairiscíonn na fíorais a chosaint – Raon feidhme – Gá le cinneadh a ghlacadh lena ndeimhnítear go n‑aithnítear an stádas mar fhaisnéiseoir – An cinneadh sin gan bheith ann
(Rialacháin Foirne, Airteagail 22a(1) go (3); Coinníollacha Fostaíochta Sheirbhísigh eile, Airteagal 127)
(féach míreanna 78-84)
Oifigigh – Cearta agus oibleagáidí – Gearán a dhéanamh faoi fhíorais lena bhféadfaí talamh slán a dhéanamh de ghníomhaíocht neamhdhleathach nó de shárú tromchúiseach a bheith ann – Iarmhairtí don lucht riaracháin – Oibleagáid um an oifigeach a thuairiscíonn na fíorais a chosaint – Raon feidhme – Easpa foirm admhála fála agus eolais ar an méid a rinneadh dá réir – Sárú – Gearán arna sheoladh chuig Coiste Maoirseachta na hOifige Eorpaí Frith-Chalaoise (OLAF) chomh maith – Tionchar gan a imirt
(Rialacháin Foirne, Airteagail 22a agus 22b; Coinníollacha Fostaíochta Sheirbhísigh eile, Airteagal 127; Rialachán Uimh. 883/2013 ón bParlaimint agus ón gComhairle, Airteagal 5(3))
(féach míreanna 91-102)
Oifigigh – Cearta agus oibleagáidí – Gearán a dhéanamh faoi fhíorais lena bhféadfaí talamh slán a dhéanamh de ghníomhaíocht neamhdhleathach nó de shárú tromchúiseach a bheith ann – Iarmhairtí don lucht riaracháin – Oibleagáid um an oifigeach a thuairiscíonn na fíorais a chosaint – Raon feidhme – Bearta leordhóthanacha cosanta a ghlacadh i gcás ina bhfuil fianaise inchreidte ar dhamáiste ann – Cumhacht lánroghnach – Teorannacha – Dualgas cruthúnais
(Rialacháin Foirne, Airteagail 22a(3), 22b agus 22c; Coinníollacha Fostaíochta Sheirbhísigh eile, Airteagal 127)
(féach míreanna 105, 112-117, 128, 136, 138, 140-144, 158)
Gníomhartha na n‑institiúidí – Treoracha – Treoir (AE) 2019/1937 maidir le cosaint daoine a thuairiscíonn sáruithe ar dhlí an Aontais – Oibleagáidí a fhorchur go díreach ar na institiúidí mar chuid dá gcaidreamh lena bhfoireann – Eisiamh – Inagarthacht – Raon feidhme
(Airteagal 288, CFAE, fomhír 3; Treoir 2019/1937 ó Pharlaimint na hEorpa agus ón gComhairle, Airteagal 21(5))
(féach míreanna 106-111)
Oifigigh – Cearta agus oibleagáidí – Gearán a dhéanamh faoi fhíorais lena bhféadfaí talamh slán a dhéanamh de ghníomhaíocht neamhdhleathach nó de shárú tromchúiseach a bheith ann – Iarmhairtí don lucht riaracháin – Oibleagáid um an oifigeach a thuairiscíonn na fíorais a chosaint – Raon feidhme – Athnuachan a dhéanamh ar chonradh cúntóra parlaiminte creidiúnaithe i ngrúpa parlaiminte i gcás nach ndéanann an cúntóir sin iarratas – Eisiamh – Sárú ar phrionsabal na córa comhionainne agus ar an dualgas cúraim – An sárú sin gan a dhéanamh
(Coinníollacha Fostaíochta Sheirbhísigh eile, Airteagail 127 agus 130(1); cinneadh ó Pharlaimint na hEorpa maidir le glacadh rialacha Fheisirí Pharlaimint na hEorpa, Airteagal 21(1); cinneadh ó Bhiúró Pharlaimint na hEorpa maidir le bearta cur chun feidhme rialacha Fheisirí Pharlaimint na hEorpa, Airteagal 18(3))
(féach míreanna 129-135, 193, 196-200, 202)
Oifigigh – Cearta agus oibleagáidí – Gearán a dhéanamh faoi fhíorais lena bhféadfaí talamh slán a dhéanamh de ghníomhaíocht neamhdhleathach nó de shárú tromchúiseach a bheith ann – Iarmhairtí don lucht riaracháin – Oibleagáid um an oifigeach a thuairiscíonn na fíorais a chosaint – Raon feidhme – Oibleagáid rúndachta – Stádas an oifigigh mar fhaisnéiseoir a nochtadh do thríú páirtí agus scaoileadh an oifigigh dá dhualgais toisc gearán a bheith déanta aige – Sárú
(Rialacháin Foirne, Airteagail 22a agus 22b; Coinníollacha Fostaíochta Sheirbhísigh eile, Airteagal 127)
(féach míreanna 173, 176-180)
Résumé
Agus í ag seasamh go páirteach le caingean arna déanamh ag TU, ar iarchúntóir parlaiminte creidiúnaithe (‘CPC’) Pharlaimint na hEorpa é, tugann an Chúirt Ghinearálta, agus í ina suí i ndlísheomra méadaithe, rialú ar cheist na cosanta atá le tabhairt ag an institiúid sin do CPC de réir a stádais mar sceithire eolais den chéad uair riamh.
Earcaíodh an t‑iarratasóir mar CPC i ngrúpa Feisirí chun cuidiú le Feisire le haghaidh na tréimhse idir mí Lúnasa 2019 agus mí Feabhra 2022. I mí Iúil 2021, thíolaic an t‑iarratasóir iarratas ar chúnamh agus ar chosaint, de réir Airteagal 24 de na Rialacháin Foirne Oifigigh an Aontais Eorpaigh (‘na Rialacháin’), i leith an chiaptha arna dhéanamh air, mar a líomhnaítear, ag an bhFeisire i gceist. Ina ríomhphost, shonraigh an t‑iarratasóir chomh maith gur mhian leis leasanna airgeadais an Aontais a chosaint trí fhaisnéis a sholáthar, san iarratas sin, faoi neamhrialtachtaí airgeadais arna ndéanamh, mar a líomhnaítear, ag an bhFeisire i gceist. Thairis sin, rinne sé gearán faoi neamhrialtachtaí do Choiste Maoirseachta na hOifige Eorpaí Frith-Chalaoise (OLAF).
An mhí chéanna, ghlac an Pharlaimint, beart le haghaidh cosaint shealadach chun an t‑iarratasóir a chur faoi fhreagracht Cathaoirleach Toscaireachta, ar comhalta ghrúpa an Fheisire ab ea é chomh maith. Ina dhiaidh sin, tar éis frithbhearta líomhainte ag lucht Stiúrthóireacht na Toscaireachta sin, scaoileadh an t‑iarratasóir dá dhualgais sa Toscaireacht, ar a iarratas, go deireadh a chonartha.
D’iarr an t‑iarratasóir freisin go n‑aistreofaí é chuig aon phost eile sa Pharlaimint agus go machnódh an Pharlaimint ar shíneadh ama a chur lena chonradh ionas go bhféadfadh sé comhoibriú, agus é faoi lán chosaint, leis an institiúid sin agus le OLAF sna himscrúduithe a bhí fós ag dul ar aghaidh. Ar deireadh, thíolaic sé roinnt iarratas ar athnuachan a chonartha.
Ós rud é gur diúltaíodh do na hiarratais sin, thug an t‑iarratasóir caingean os comhair na Cúirte Ginearálta ionas, ar an gcéad dul síos, go gcuirfí ar neamhní an cinneadh ón bParlaimint gan athnuachan a dhéanamh ar a chonradh mar CPC agus an cinneadh intuigthe lena ndiúltaítear a stádas mar fhaisnéiseoir a aithint agus bearta cosanta eile a ghlacadh atá sa bhreis ar an mbeart scaoilte le feidhmeanna agus, ar an dara dul síos, go gcúiteofaí é i leith na damáiste a bhain dó.
Breithniú na Cúirte Ginearálta
Mar réamhphointe, rialaíonn an Chúirt Ghinearálta nach raibh sé de cheangal ar an bParlaimint cinneadh a ghlacadh lenar aithin sí go raibh an stádas mar fhaisnéiseoir ag an iarratasóir. Go deimhin, tugtar an chosaint dá dtagraítear in Airteagal 22a(3) de na Rialacháin, gan aon fhoirmiúlacht a dhéanamh, do na hoifigigh a bhfuil faisnéis tugtha acu faoi fhíorais lena bhféadfaí talamh slán a dhéanamh de ghníomhaíocht neamhdhleathach a bheith ann, toisc an fhaisnéis sin a bheith soláthartha agus dá thoisc sin amháin.
Tá an cinneadh sin, áfach, gan dochar don ghá atá ann go n‑urramódh an institiúid na cearta a thagann ó stádas an duine lena mbaineann mar fhaisnéiseoir.
I ndáil leis sin, ar an gcéad dul síos, gan beann ar na hoibleagáidí faisnéise de chuid OLAF i leith an iarratasóra, is faoin bParlaimint atá sé, arb í an t údarás inniúil ar chosaint sheirbhísigh na hinstitiúide a áirithiú a bhíonn gearán á dhéanamh acu, i gcomhréir le hAirteagail 22a agus 22b de na Rialacháin, faoi neamhrialtachtaí tromchúiseacha, ó cuireadh na fíorais faoina bráid dá dtagraítear in Airteagal 22a de na Rialacháin, fáil an ghearáin sin a admháil ar dtús, agus an t‑oifigeach a chur ar an eolas faoin méid a rinneadh dá réir ansin, i gcomhréir leis an dualgas cúraim atá uirthi agus de réir na Rialacha Inmheánacha maidir le cur i bhfeidhm Airteagal 22c de na Rialacháin.
Ar an dara dul síos, maidir leis an dualgas leordhóthanacht na mbeart cosanta a chruthú, faoi dhálaí amhail dálaí an cháis seo, ina dtugann an t‑iarratasóir fianaise inchreidte ar aird gur bhain damáiste dó mar thoradh ar ghlacadh an bhirt aistrithe agus ina bhfuil scrúdú fós á dhéanamh ar a chuid gearán maidir leis na frithbhearta líomhainte arna nglacadh ag lucht Stiúrthóireacht na Toscaireachta, tá sé le léiriú ag an bParlaimint gur chomhlíon sí a dualgas an faisnéiseoir a chosaint trí bhearta leordhóthanacha a ghlacadh chuige sin.
Go deimhin, i gcás ina gceanglaítear ar an bParlaimint na forálacha dá bhforáiltear le hAirteagail 22a go 22c de na Rialacháin a chur chun feidhme, lena bhféachtar, go háirithe, le faisnéiseoirí a chosaint ar fhrithbheart féideartha, ní féidir leis an bParlaimint foráil a dhéanamh do rialacha nach bhfuil a chosantaí agus atá na rialacha sin arna nglacadh go sonrach, i ndáil leis sin, ag reachtóir an Aontais maidir le faisnéiseoirí a chosaint ag na Ballstáit. (
1
)
Ar an tríú dul síos, ó thaobh raon feidhme na hoibleagáide atá ar an institiúid faisnéiseoirí a chosaint, tugann an Chúirt Ghinearálta dá haire go bhfágann Airteagal 22a(3) de na Rialacháin nach mór don institiúid na bearta riachtanacha go léir a ghlacadh chun cosaint chothrom éifeachtúil a áirithiú d’fhaisnéiseoirí ar fhrithbhearta de gach saghas, lena n‑áirítear bagairtí frithbheart agus iarrachtaí frithbheart.
Is deimhin nárbh inathnuaite conradh CPC an iarratasóra ag an bParlaimint in éagmais iarratas sainráite ó Fheisire amháin nó níos mó den ghrúpa. Go deimhin, ní bhaineann an tionscnamh athnuachan a dhéanamh ar chonradh CPC ach le Feisire amháin nó níos mó, nach bhféadfaí ceangal orthu obair, nó leanúint de bheith ag obair, le CPCanna nach raibh saor-roghnaithe acu. Bíonn caidreamh oibre dar tréithe nasc muiníne a bheith ann ag CPC le Feisire amháin nó níos mó dá dtugann sé cúnamh.
A dhála sin, ní fhéadfaí a chur de cheangal leis an dualgas cúraim sin, de shárú ar an riail, atá in Airteagal 21 de Reacht na bhFeisirí, ar dá réir a bhíonn a bhfoireann phearsanta á saor-roghnú ag na Feisirí, go ndéanfadh an Pharlaimint athnuachan ar chonradh CPC, fiú i gcás ina bhfuil an stádas mar fhaisnéiseoir bainte amach ag CPC sin.
Tá an breithniú sin gan dochar don dualgas, áfach, atá ar an bParlaimint, na bearta riachtanacha go léir a ghlacadh chun cosaint chothrom éifeachtúil a áirithiú d’fhaisnéiseoirí ar gach saghas frithbheart.
I ndáil leis sin, measann an Chúirt Ghinearálta, gan ach a chur in iúl don iarratasóir nárbh indéanta aon bheart cosanta ach an beart scaoilte, nár chruthaigh an Pharlaimint go ndearna sé gach beart riachtanach lena áirithiú nach ndéanfadh an institiúid aon dochar don iarratasóir mar gheall ar a stádas mar fhaisnéiseoir, de réir Airteagal 22a(3) de na Rialacháin. I bhfianaise stádas an iarratasóra mar fhaisnéiseoir agus de réir Airteagal 22a(3) de na Rialacháin, bhí ar an bParlaimint tacaíocht a thabhairt dó, trí iarraidh cúnamh leis teacht ar réiteach atá sa bhreis ar an mbeart scaoilte.
Thairis sin, trí gan ach a chur in iúl don iarratasóir nárbh indéanta aon bheart cosanta ach an beart scaoilte chun é a chosaint de réir a stádais mar fhaisnéise agus nár beart indéanta chuige sin ab ea athnuachan a dhéanamh ar a chonradh chuige sin, níor léirigh an Pharlaimint gur thug sé don iarratasóir an chomhairle agus an cúnamh nár mhór di a thabhairt dó.
Ar deireadh, trí chur in iúl do Chathaoirleach na Toscaireachta go scaoilfí an t‑iarratasóir dá dhualgais léi de dheasca ní hamháin a iarratais ar chúnamh, ach a stádais mar fhaisnéiseoir chomh maith, gan nochtadh an stádais sin a údarú ag an iarratasóir, sháraigh an Pharlaimint a dualgas cúraim agus a dualgas céannacht an iarratasóra mar fhaisnéiseoir a chosaint.
Dá bhrí sin, cinneann an Chúirt Ghinearálta gur bhain damáiste neamhábhartha don iarratasóir nach bhfuil inchúitithe tríd an gcinneadh intuigthe a chur ar neamhní amháin a mhéid, leis an gcinneadh sin, a dhiúltaigh an Pharlaimint beart cosanta seachas an beart scaoilte a thabhairt don iarratasóir, mar fhreagra ar a iarratas. Sna himthosca sin, cuireann an Chúirt an cinneadh sin ar neamhní, seasann sí leis an ordú ar chúiteamh atá á lorg, dar méid EUR 10000, agus diúltaíonn sí don chuid eile den chaingean.
(
1
)	Treoir (AE) 2019/1937 ó Pharlaimint na hEorpa agus ón gComhairle an 23 Deireadh Fómhair 2019 maidir le cosaint daoine a thuairiscíonn sáruithe ar dhlí an Aontais (IO 2019 L 305, lch. 17).